安東尼入場做過乜?挑釁動作被轟無恥
2024年04月22日 12:01
東網電視
更多新聞短片
安東尼入場後毫無建樹。
曼聯喺英足盃殺入決賽,不過掌聲更多係畀表現更好嘅英冠球隊高雲地利,「紅魔鬼」由領先3球到崩潰,序幕就係由安東尼馬菲奧斯入替開始,但呢位巴西翼鋒喺射贏12碼後,竟然向高雲地利球員挑釁,被網民炮轟無恥。
安東尼喺66分鐘入替阿歷真度加拿祖嗰陣,曼聯領先緊3比0,但佢落場後球隊就開始唔識踢,被高雲地利連追3球。安東尼喺加時戰都係碌碌無為,甚至連互射12碼嘅5輪都冇份參與,點知當海倫射入致勝12碼後,安東尼就轉身向住高雲地利球員,做出用手擺耳仔後面,同埋雙手拎高曼聯波衫嘅動作挑釁。
網民見到呢一幕,紛紛炮轟安東尼「無恥」,前水晶宮、高雲地利球員摩利臣批評:「安東尼應該擔心自己份工,而唔係關心高雲地利,因為以佢今季嘅表現,下季隨時會落英冠比賽。」曼聯領隊坦哈格被問到安東尼嘅行為,呢位荷蘭教頭就耍太極:「我睇唔到安東尼做乜,所以評論唔到,我只知道我好尊敬高雲地利。」